ગુરુ મછેન્દ્રનાથ અને શિષ્ય ગોરક્ષનાથ (ગોરખનાથ) ભરતખંડમાં ભ્રમણ કરતા-કરતા ભરતના રાજ્ય ભારતમાં જેને આજે આપણા ભૌગોલિક વિસ્તારનું રાજ્ય ઉત્તરપ્રદેશ માનીએ છીએ ત્યાં તેમના સાધુ-સંતો સાથે આવે છે. મોટી ગૌશાળાનું નિર્માણ કરે છે. સાધુ-સંતો તથા તીર્થયાત્રીઓ-શિવભક્તો તથા યાત્રિકો-વટેમાર્ગુઓ માટે ભવ્ય ધર્મસ્થાનનું નિર્માણ કરે છે. આ ધર્મસ્થાન એ બીજું કોઈ સ્થળ નથી, પણ ગુરુ ગોરક્ષનાથની ગાદી જે ગોરખપુરથી પ્રસિદ્ધ છે. અહીં ગુરુ મછેન્દ્રનાથ, શિષ્ય ગોરક્ષનાથનાં મંદિરો છે. યાત્રાળુઓને જમવા-રહેવાની સગવડ છે. અહીં શિવમંદિર છે. આ સ્થળની ગૌ-શાળા સ્વચ્છ-રમણીય છે. ઉત્તર ભારતના યાત્રા-પ્રવાસમાં ગુરુ ગોરખનાથનું આ ધર્મસ્થાન જોવા જેવું ખરુ ! નાથ સંપ્રદાયમાં જે નાથ આ ગાદી પર આવ્યા છે તેમાંના એક હાલ ઉત્તર પ્રદેશના મુખ્યમંત્રી શ્રી યોગી આદિત્યનાથ છે. ભારતમાં નવનાથનું તથા ગુરુ ગોરખનાથનું પ્રાગટ્ય જાણે એકવીસમી સદીમાં પણ અધર્મના નાશ માટે તથા ધર્મના રક્ષણ માટે સનાતન ધર્મ અને હિન્દુ જીવનપદ્ધતિની સરવાણી વહેવડાવે છે.